《古怨行 其一》
明代·田登

结发誓同死，如彼秋月娟。倏忽二八夜，轮亏光亦偏。

君心初岂异，岁月情随迁。我心谅非席，易直不可卷。

今适逢彼怒，恩情中道捐。浅深徒方泳，匍匐亦枉然。

独持向月心，钦钦望复弦。式微塞上草，露晞霜稔沾。

自分适脆薄，安能怼彼天。绿鬓埋青铜，犹自恃华钿。

作者简介：田登(1463-1514) ，字有年，成武县（今山东成武）永固里人，明弘治九年（1496年）中进士，官至监察御史。主要作品有《吟呻一览集》。